Kristiania Lærerskole

Kristiania Lærerskole var en privat høyskole i Kristiania og Norges første høyere utdannelsesinstitusjon som var åpen for kvinner. Den eksisterte i varierende form og under ulike navn fra 1861 til 1917. Den var fra starten ettårig, ble senere toårig og endelig en treårig lærerskole.

Skolen ble etablert i 1861 som en del av Nissens Pikeskole og ble opprinnelig kalt den med Nissens Pigeskole forbundne Høiere Skole for Voxne unge Piger. Senere fikk den navnet Nissens Pigeskole for Voksne og gikk populært under navnet «Guvernanteskolen» ettersom mange av elevene senere arbeidet som privatlærere i borgerlige familier (guvernanter). Frem til Det Kongelige Frederiks Universitet åpnet sine dører for kvinner i 1882 var skolen den eneste høyere utdannelsesinstitusjon som var åpen for kvinner og skolen utdannet store deler av de kvinnelige lærerkreftene i det norske skolevesenet gjennom siste del av 1800-tallet. Nissens Pikeskole stod i spissen for kampen for at kvinner skulle få adgang til middelskoleeksamen og examen artium, og Nissens Pikeskole for voksne dannet også grunnlaget for den første middelskolen og det første gymnaset for kvinner i Norge. I tråd med at kvinner fikk adgang til det ordinære utdannelses- og eksamenssystemet i 1880-årene ble det besluttet å nedlegge Nissens Pikeskole for voksne i sin tidligere form.

Da seminarloven av 1890 tillot opprettelse av private lærerseminarer med eksamensrett som var likeverdig med statens lærerseminarer ble det i 1891 etablert et toårig lærerseminar ved Nissens Pikeskole under navnet Nissens Pigeskoles Seminarium og med Bernhard Pauss som bestyrer. Seminaret hadde fra 1891 i hovedsak det samme innholdet som de statlige lærerseminarene for menn. I 1900 fikk lærerseminaret navnet Kristiania Privatseminar. Fra 1902 ble lærerskolen treårig og skiftet navn for siste gang, til Kristiania Lærerskole; studiet hadde samme innhold som studiene ved de treårige offentlige lærerskolene.

Lærerskolen holdt til i samme bygning som Nissens Pikeskole, først i nåværende Bokhandelens hus i Øvre Vollgate 15 (med undervisning hovedsakelig på ettermiddags- og kveldstid) og fra 1899 i større lokaler i Niels Juels gate 56 på Frogner (med undervisning på dagtid). Lærerskolen ble nedlagt i 1917.

Lærere
I tillegg til de faste lærerne knyttet til Nissens Pikeskole benyttet lærerskolen seg av deltidslærere som ofte var kjente offentlige personer, som professorer, biskoper og statsråder. Boken Nissens Pigeskole og Privatseminar inneholder en oversikt over lærere frem til 1900.

Tidligere studenter
Harriet Backer (1863)
Therese Bertheau
Sophie Augusta Bonnevie
Aagaat Daae
Marie Geelmuyden
Elise Heyerdahl (1877)
Clara Holst
Aadel Lampe
Nanna Meyer (1880)
Margrethe Munthe
Ragna Nielsen (1863)
Fernanda Nissen (1882)
Marie Spångberg
Cecilie Thoresen (1879)
Antonie Tiberg
Nikka Vonen (1868)
Agnes Mathilde Wergeland (ca. 1870)

Referanser

Høyskoler i Oslo
Tidligere høgskoler i Norge
Utdanningsinstitusjoner etablert i 1861
Utdanningsinstitusjoner nedlagt i 1917
1861 i Norge